दूसरों की मदद करने के लिए संतान को प्रेरित करें, बच्चों के गलत काम नजरअंदाज करेंगे तो उनका भविष्य हो जाएगा बर्बाद
आज (रविवार, 18 जून) फादर्स डे है। एक बच्चे के लिए उसके पिता गुरु की भूमिका भी निभाते हैं। पिता की अच्छी सीख बच्चों का भविष्य सुधार सकती है और पिता की लापरवाही बच्चों का भविष्य बिगाड़ भी सकती है। fathers day on 18 June, motivational story about father, Motivate children to help others,
आज (रविवार, 18 जून) फादर्स डे है। एक बच्चे के लिए उसके पिता गुरु की भूमिका भी निभाते हैं। पिता की अच्छी सीख बच्चों का भविष्य सुधार सकती है और पिता की लापरवाही बच्चों का भविष्य बिगाड़ भी सकती है। शास्त्रों में भी पिता-पुत्र से जुड़ी कई कथाएं हैं, इन कथाओं से हम समझ सकते हैं कि पिता बच्चों का जीवन कैसे सुधार सकता है...
शिव जी के पुत्र कार्तिकेय का पालन एक वन में कृतिकाओं ने किया था। बाद में जब शिव जी को कार्तिकेय के बारे में मालूम हुआ तो उन्हें कैलाश बुलाया गया। उस समय तारकासुर का आतंक था। तारकासुर को वर मिला था कि शिव जी का पुत्र ही उसका अंत कर सकेगा।
तारकासुर की वजह से दुखी देवता शिव जी के पास पहुंचे। देवताओं ने कहा कि आप कार्तिकेय स्वामी को युद्ध करने की अनुमति दें, ताकि वह तारकासुर का वध कर सके और तीनों लोकों को उसके आतंक से मुक्ति मिले। शिव जी ने बहुत समय बाद आए हुए अपने पुत्र कार्तिकेय को देवताओं की मदद के लिए तुरंत भेज दिया था।
सीख - समाज को जब भी हमारी संतान की जरूरत हो तो उसे रोकना नहीं चाहिए।
रामायण में राजा दशरथ ने बिना सोचे-समझे कैकयी को दो वचन दे दिए थे। जब श्रीराम के राज्याभिषेक की तैयारियां चल रही थीं, तब कैकयी ने अपने दो वचन मांग लिए। पहला, भरत को राज्य और दूसरा, श्रीराम को वनवास। इन वचनों की वजह से श्रीराम को वनवास जाना पड़ा। श्रीराम के वनवास जाने के बाद दशरथ अधिक दिनों तक जीवित नहीं रह सके।
सीख - कभी भी बिना सोचे-समझे किसी को वचन नहीं देना चाहिए।
रावण के पुत्र मेघनाद ने देवराज इंद्र को भी पराजित कर दिया था, इसी वजह से उसे इंद्रजीत भी कहा जाता था। रावण की अहंकारी और अधर्मी था। उसने सीता का हरण किया तो श्रीराम से युद्ध में मेघनाद को भी पिता के अधर्म में साथ देना पड़ा। श्रीराम-लक्ष्मण से युद्ध के समय मेघनाद को अपने प्राण गंवाने पड़े।
सीख - पिता को गलत कामों से बचना चाहिए, वर्ना पिता के गलत कामों का फल संतान को भी भोगना पड़ता है।
सुग्रीव और बाली भाई-भाई थे, लेकिन बालि अहंकारी और अधर्मी था। श्रीराम ने सुग्रीव के दुखों को दूर करने के लिए बाली को बाण मार दिया। घायल बाली ने अंतिम समय में अपने पुत्र अंगद से कहा था कि देश, काल और परिस्थिति को समझकर सही निर्णय लेना चाहिए। बाली को अपनी गलतियों का अहसास हो गया था, इस कारण बाली ने अंगद को श्रीराम की सेवा में रहने के लिए कहा था।
सीख - संतान को ऐसे काम करने की सीख देनी चाहिए, जिनकी वजह से उसका जीवन सुधर सकता है।
महाभारत में धृतराष्ट्र के दुर्योधन सहित सौ पुत्र थे, लेकिन धृतराष्ट्र के पुत्र मोह की वजह से सभी अधर्मी हो गए थे। पिता ने अपने पुत्रों के गलत कामों को रोका नहीं, बल्कि बढ़ावा दिया। नतीजा ये हुआ कि पूरा कौरव वंश पांडवों के हाथों खत्म हो गया।
सीख - कभी भी संतान के गलत कामों को नजर अंदाज न करें। संतान कोई गलत काम करती है तो उसे रोकें।
अभिमन्यू अर्जुन और सुभद्रा का पुत्र था। अभिमन्यु के जन्म से पहले की घटना है। सुभद्रा गर्भवती थी तो एक दिन अर्जुन सुभद्रा को चक्रव्यूह भेदने का रहस्य बता रहे थे। उस समय बीच में ही सुभद्रा को नींद आ गई। सुभद्रा के गर्भ में अभिमन्यु चक्रव्यूह भेदने का रहस्य सुन रहा था, लेकिन माता के सोने की वजह से वह पूरा रहस्य जान नहीं सका।
बाद में जब महाभारत युद्ध हुआ तो अभिमन्यु चक्रव्यूह में फंस गया था, क्योंकि वह चक्रव्यूह का पूरा रहस्य नहीं जानता था। कौरवों ने उसका वध कर दिया था।
सीख - पिता को इस बात का ध्यान रखें कि संतान को किसी बात का अधूरा ज्ञान न दे। अधूरा ज्ञान हमेशा खतरनाक होता है।
सांब श्रीकृष्ण का पुत्र था, जो कि दुर्योधन की पुत्री लक्ष्मणा से प्रेम करता था। श्रीकृष्ण को दुर्योधन पसंद नहीं था, लेकिन सांब और लक्ष्मणा की खुशी के लिए उन्होंने दुर्योधन को समझाया और दोनों का विवाह करवा दिया।
सीख - पिता को अपनी संतान की खुशी के लिए हर संभव कोशिश करनी चाहिए।